વીએસ હોસ્પિટલનાં પરિસરનાં કુલ ૨૭ એકર જમીનમાં પથરાયેલી ૨૧ માળની હોસ્પિટલમાં બે બેઝમેન્ટ, ગ્રાઉન્ડ ફ્‌લોર, ૧૮ માળ તથા હેલિપેડ એર એમ્બ્યુલન્સની સગવડ ઉપલબ્ધ બનાવવાની છે. ઇન્ટિગ્રેટેડ બિલ્ડિંગ ઓટોમેશન સિસ્ટમ તથા રેઇન વોટર હાર્વેસ્ટિંગ સિસ્ટમ સાથે સમગ્ર બિલ્ડિંગને અત્યાધુનિક ફાયર સિસ્ટમથી સજ્જ કરાઇ રહી છે. આ સમગ્ર હાઇરાઇઝ બિલ્ડિંગનાં ત્રણ ટાવરમાં ૨૪ લિફ્‌ટ એલિવેટર્સ, ઇમર્જન્સીનાં બે ફાયર કેમ્પ તેમજ બારથી પંદર માળ સુધી ૪૦૦ ડોક્ટર માટે રેસિડેન્ટ ક્વાટર્સ બનાવાઇ રહ્યાં છે. હોસ્પિટલનાં ૧૮માં માળે ઓપરેશન લાઇવ જોઇ શકાય તેવા ૩૦૦ વ્યક્તિની ક્ષમતાનાં ઓડિટોરિયમનું પણ નિર્માણ થશે. પ્રોજેક્ટનું ૭૫ ટકા કામ પૂર્ણ થઇ ચૂક્યું છે અને જુલાઇનાં અંત સુધીમાં તેનું લોકાર્પણ કરાશે. આ હોસ્પિટલનાં નિર્માણ પાછળ અત્યાર સુધીમાં રૂ. ૩૪૫ કરોડ ખર્ચાઇ ચૂક્યા છે, પરંતુ તેના નિર્માણનો અંદાજિત ખર્ચ રૂ. ૫૮૫ કરોડનો હોઇ હજુ રૂ. ૨૫૦ કરોડની રકમ હોસ્પિટલનાં નિર્માણ માટે ખર્ચાય તેવો અંદાજ સેવાઇ રહ્યો છે.